**Vstupy do programového vyhlásenia vlády**

1. Verejná správa je tu najmä na poskytovanie dobrých služieb občanom – jej klientom. Podstatne zvýšime záujem verejnej správy o potreby a problémy jej klientov. Ako prvý krok podstatne zlepšíme kvalitu elektronických služieb a elektronicky poskytovaných informácií na portáloch verejnej správy tak, aby zodpovedali štandardu 21. storočia. Zavedieme systematický zber a riešenie podnetov na zlepšovanie v tejto oblasti.
2. Efektívnejšiu a úspornejšiu verejnú správu vybudujeme spojením profesionálnych úradníkov s modernými a dobre fungujúcimi informačnými technológiami. Informačné systémy prestaneme podriaďovať papierovému svetu minulého storočia. Vytváranie politík a úradné rozhodovanie bude založené na dátach. Vláda preto pripraví také zmeny zákonov, predpisov a organizácie činností, aby bolo možné potenciál digitálnych technológií využiť v čo najväčšom rozsahu.
3. V oblasti informačných technológií musia kľúčové kompetencie byť zabezpečené internými zamestnancami verejnej správy. Určíme ktoré kompetencie to sú, vytvoríme prostredie a podmienky vhodné na prilákanie a zamestnanie špičkových expertov v týchto oblastiach vo verejnej správe.
4. Hoci každý úrad si sám organizuje svoju činnosť a zodpovedá za ňu, v oblasti IT potrebujeme „jeden eGovernment“ – najmä jednotný dizajn elektronických služieb, prepojené informačné systémy, úsporu z opakovaného použitia rovnakých komponentov a maximálne využívanie centrálnych riešení. Za týmto účelom maximálne využijeme kompetenciu Úradu podpredsedu vlády pre informatizáciu na centrálne riadenie informatizácie verejnej správy, vrátane finančného riadenia, spoločného plánovania a riadeného dosahovania výsledkov.
5. Verejná správa sa priblíži k občanom prostredníctvom univerzálnych pracovísk na klientskych centrách a za pomoci integrácie podporných služieb (BackOffice). Maximálna možná integrácia agendových systémov a registrov umožní ponúknuť občanom univerzálne pracoviská, na ktorých bude mať občan k prístup k všeobecným službám poskytovaným rozličným rezortmi a k službám samospráv. Popri tom budú existovať špecializované pracoviská zamerané na menej obvyklé životné situácie a komplikovanejšie služby .
6. Verejná správa má na väčšinu svojich funkcií a služieb monopol, v dnešnom svete však nemôže byť izolovaná. Verejnú správu otvoríme čo najviac spolupráci s ďalšími subjektami, ktoré môžu využívať voľne zverejniteľné údaje (OpenData) a budovať pre občanov adresnejšie cielené riešenia pomocou priamej integrácie s informačnými systémami verejnej správy (OpenAPI).
7. Zlepšíme procesy obstarávania a nákupu informačných technológií pre verejnú správu tak, aby sa celý proces zrýchlil, zásadne sa zvýšila flexibilita verejnej správy vo vzťahoch s dodávateľmi aj v rámci realizovaných projektov, zvýšil sa tlak na kvalitu dodávaných produktov. V tejto oblasti budeme postupovať takým spôsobom, aby sme zvýšili dôveru občanov vo verejnú správu, ktorá koná v ich najlepšom záujme, nevytvára priestor pre podozrenia nekalého konania a plní svoje prísľuby a plány.